**Návrh**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 663/2007 Z. z. o minimálnej mzde**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Podľa čl. 36 Ústavy Slovenskej republiky majú zamestnanci právo na spravodlivé a uspokojujúce pracovné podmienky, pričom zákon im má zabezpečiť okrem iného aj právo na odmenu za vykonanú prácu, dostatočnú na to, aby im umožnila dôstojnú životnú úroveň.

Vláda Slovenskej republiky zodpovedá za dodržiavanie medzinárodných zmlúv, najmä Európskej sociálnej charty (článok 4), Medzinárodného paktu o hospodárskych, sociálnych a kultúrnych právach (článok 7) ako aj Charty základných sociálnych práv pracujúcich Európskeho spoločenstva. V zmysle uvedených dokumentov musí minimálna výška mzdy za prácu zabezpečiť zamestnancovi a jeho rodine slušný život, t.j. minimálna mzda musí každému zamestnancovi zabezpečiť dôstojnú životnú úroveň.

Vláda Slovenskej republiky bola už v minulosti vyzvaná na zabezpečenie plnenia ustanovení týchto zmlúv, upravujúcich právo zamestnanca na spravodlivú odmenu za prácu, pričom plnenie tohto kritéria sa hodnotí najmä na základe posúdenia podielu čistej minimálnej mzdy z čistej priemernej mzdy.

Súčasné znenie zákona dáva výsadné právo sociálnym partnerom vyjednávať o výške minimálnej mzdy na základe vývoja zákonom ustanovených kritérií za obdobie predchádzajúcich dvoch rokov. V prípade, keď sa sociálni partneri nedohodnú o sume minimálnej mzdy ani na úrovni Hospodárskej a sociálnej rady Slovenskej republiky, zákon o minimálnej mzde ustanovuje mechanizmus výpočtu sumy minimálnej mzdy, ktorý nedáva vláde dostatočnú možnosť zohľadniť pri rokovaní sociálnych partnerov o tejto sume aj tieto medzinárodne uznávané kritériá.

Vzhľadom na uvedené je potrebné urýchlene umožniť zmenou zákona zvýšenú ingerenciu vládnej strany ako rovnocenného člena tripartity pri rozhodovaní o výške minimálnej mzdy, pričom návrh novely zachováva dostatočnú mieru autonómie pri vyjednávaní sociálnych partnerov o sume minimálnej mzdy a neznižuje ich kompetencie v tejto oblasti.

Z dôvodu, aby nedošlo k ohrozeniu základných práv a slobôd, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 663/2007 Z. z. o minimálnej mzde.